Grein í Morgunblaðinu , fimmtudaginn 26. maí 2005 . KATRÍN Jakobsdóttir , varaformaður vinstri / grænna og formaður umhverfisráðs Reykjavíkurborgar , fagnar því í Morgunblaðsgrein 20. maí sl. , að íslenskum náttúruverndarsinnum hafi bæst liðsauki , þar sem ég telji , að sýna beri umhverfi og náttúru á svæðinu milli Öskjuhlíðar og Nauthólsvíkur virðingu . Í grein hér í blaðinu hinn 11. maí sl. lýsti ég áhyggjum mínum vegna þess , að umhverfisráð Reykjavíkurborgar var ekki haft með í ráðum , þegar Háskólanum í Reykjavík var gert tilboð um lóð á þessum stað . Í grein sinni 20. maí 2005 leitast Katrín Jakobsdóttir við að gera sem minnst úr ágæti lóðarinnar undir háskólann . Þar sé ekki " ósnortin náttúra " , herinn hafi raskað henni í síðari heimsstyrjöldinni auk þess sé svæðið " framræst mýri " , þar sé " fullt af braggabrotum " og jafnvel kunni jarðvegur enn að vera " mengaður " af olíu síðan í stríðinu - það sé því engin leið að kalla þessa væntanlegu háskólalóð " sérstakt útivistarsvæði " . Fuglalífið á svæðinu þurfi hins vegar að kanna . Vegna alls þessa sé varla hægt að kalla svæðið " náttúruperlu " . Katrín hafnar því , að framkvæmdir vegna Háskólans í Reykjavík við Nauthólsvík fari í umhverfismat . Í kynningarriti Reykjavíkurborgar : Staðarval Háskólans í Reykjavík , samningsgrundvöllur , sem dagsett er í mars 2005 segir meðal annars : " Öskjuhlíð og Nauthólsvík eru ótvíræð tákn um það besta sem Reykjavíkurborg hefur upp á að bjóða , einstök náttúrufegurð og aðstaða til útivistar í nánum tengslum við iðandi mannlíf borgarumhverfisins . " Í grein sinni 20. maí hafnar Katrín Jakobsdóttir þessu sjónarmiði . Hinn 25. apríl 2005 ritaði Katrín Jakobsdóttir grein í Morgunblaðið undir fyrirsögninni : Náttúruvernd í þéttbýli . Þar segir hún , að náttúruvernd eigi ekki aðeins við um " ósnortin svæði " , því að í þéttbýli séu ýmis náttúruvætti , sem full ástæða sé til að vernda , enda geri náttúran borgarsamfélagið enn betri stað til að búa á . Hún minnir á friðuð svæði eins og Fossvogsbakka og segir síðan : " Ennfremur eru nokkur svæði í Reykjavík á náttúruminjaskrá og teljast hafa sérstakt gildi . Sem dæmi má nefna Öskjuhlíðina en þar eru minjar um hæstu sjávarstöðu frá ísaldarlokum . " Katrín nefnir einnig Vatnsmýrina , þar sé fuglalíf mikið og einstakt varpland í miðri borg og mikilvægt sé , að uppbygging í Vatnsmýrinni " verði í eins mikilli sátt við varplandið og mögulegt er " . Og enn segir Katrín Jakobsdóttir : " Það er metnaðarmál allra náttúruverndarsinna að standa vörð um náttúruna í Reykjavík og hlúa sem best að þeim svæðum sem hafa óvenjulegt gildi . " Eins og áður sagði hóf Katrín Jakobsdóttir grein sína í Morgunblaðinu 20. maí með því að fagna mér sem nýjum liðsmanni við náttúruvernd . Þegar ég ber saman hinar tvær Morgunblaðsgreinar Katrínar , sem hér eru nefndar til sögunnar , kemst ég að þeirri niðurstöðu , að með grein hennar 20. maí hafi náttúruverndarsinninn , sem ritaði í blaðið 25. apríl , farið fyrir borð - sjálfur formaður umhverfisráðs Reykjavíkurborgar og varaformaður vinstri / grænna hafi sagt skilið við náttúruvernd í þéttbýli . Katrín sé hætt að telja Öskjuhlíðina hafa sérstakt gildi og vilji ekki neina sátt við varplandið í Vatnsmýrinni . Um mig er það að segja , að ég hef í marga áratugi verið þeirrar skoðunar , að vernda beri Fossvogsbakka , svæðið milli Nauthólsvíkur og Öskjuhlíðar og mófuglalíf í Vatnsmýrinni . Ég óttast , að mörg þúsund manna vinnustaður með tvö þúsund jeppum á stæðum við Nauthólsvík kalli hættu yfir þessa staði .